། །ཨེ་ཝཾ་རྣམ་པར་རབ་ཏུ་གནས། །ཨེ་ཝཾ་རྣམ་པ་བདེ་ཆེན་པོ། །དབང་གི་གནས་སུ་ཡང་དག་གནས། །ཞེས་གསུངས་པས་དབང་གི་སྡོམ་པ་ཡང་གསུངས་སོ། །སྡོམ་པ་རང་གི་ངོ་བོ་ནི་དེས་བདེ་བར་གྱུར་པ་སྟེ། རང་རིག་བདེ་བ་ཆེན་པོ་ཉིད། །ཅེས་གསུངས་སོ། །གཉིས་པ་དབྱེ་བསྡུ་ལ། དབྱེ་བ་དང་བསྡུ་བ་གཉིས་ལས། དང་པོ་ལ་བདུན་ཏེ། བརྗོད་བྱ་རྒྱུད་ཀྱི་སྒོ་ནས་དབྱེ་བ། རྗོད་བྱེད་རྒྱུད་སྡེའི་སྒོ་ནས། རྟེན་དང་བརྟེན་པའི་སྒོ་ནས། རྟེན་གི་གང་ཟག་གི་སྒོ་ནས། ཆོ་གའི་གནས་སྐབས་ཀྱི་སྒོ་ནས། སྨིན་བྱེད་དབང་གི་སྒོ་ནས། གྲོལ་བྱེད་ལམ་གྱི་སྒོ་ནས་དབྱེ་བའོ། །དང་པོ་ལ་གསུམ་སྟེ། རྒྱུ་རྒྱུད་ཀྱི་སྔགས་སྡོམ། ཐབས་རྒྱུད་ཀྱི་སྔགས་སྡོམ། འབྲས་རྒྱུད་ཀྱི་སྔགས་སྡོམ་མོ། །དང་པོའི་མཚན་ཉིད། ཡིད་མཚན་རྟོག་ལས་རང་བཞིན་གྱིས་སྐྱོབ་པའི་སྒོ་ནས་རང་བཞིན་གྱིས་བདེ་བར་གྱུར་པ་སྟེ། འཁོར་བ་ཐོག་མ་མེད་པ་ནས་བཟུང་སྟེ་སྨིན་བྱེད་ཀྱི་དབང་མ་ཐོབ་ཀྱི་བར་གྱི་སེམས་གསལ་སྟོང་ཟུང་འཇུག་དེ་ཉིད་དོ། །རྟེན་ནི་རིགས་དྲུག་གི་སེམས་ཅན་ཐམས་ཅད་དོ། །གཉིས་པའི་མཚན་ཉིད། ཡིད་མཚན་རྟོག་ལས་སྐྱོབ་པའི་ཐབས་སུ་གྱུར་པའི་སྒོ་ནས་ལམ་གྱི་ངོ་བོར་གྱུར་པའི་བདེ་བ་སྟེ། སྨིན་བྱེད་ཐོབ་པ་ནས་འབྲས་རྒྱུད་མ་ཐོབ་ཀྱི་བར་གྱི་ཉམས་ལེན་ཐམས་ཅད་དོ། །གསུམ་པའི་མཚན་ཉིད། ཡིད་མཚན་རྟོག་མ་ལུས་པ་ལས་སྐྱོབ་པའི་སྒོ་ནས་འབྲས་བུའི་ངོ་བོར་གྱུར་པའི་བདེ་བ། འདི་ནི་བཅུ་གསུམ་རྡོ་རྗེ་འཛིན་པའི་སས་བསྡུས་སོ། །དེ་ལྟར་གསུམ་དུ་ཡོད་ཀྱང་། རྒྱུ་རྒྱུད་ཀྱི་སྔགས་སྡོམ་གྱིས་ནི་གསུང་རབ་འཆད་པའི་སྐབས་ཀྱི་ཐ་སྙད་ཀྱི་སྔགས་སྡོམ་གྱི་གོ་མི་ཆོད་དེ། དཔེར་ན་རྒྱུ་རྒྱུད་ཀྱི་དེ་ཁོ་ན་ཉིད་བསྡུས་པའི་གོ་མི་ཆོད་པ་བཞིན་ནོ། །གཉིས་པ་རྗོད་བྱེད་རྒྱུད་སྡེའི་སྒོ་ནས་དབྱེ་བ་ལ་བཞི་སྟེ། བྱ་རྒྱུད་ཀྱི་སྔགས་སྡོམ། སྤྱོད་རྒྱུད་ཀྱི། རྣལ་འབྱོར་རྒྱུད་ཀྱི། རྣལ་འབྱོར་བླ་མེད་རྒྱུད་ཀྱི་སྔགས་སྡོམ་མོ། །དང་པོའི་མཚན་ཉིད། མཚན་བཅས་ཀྱི་རྣལ་འབྱོར་མདུན་བསྐྱེད་ཁོ་ན་དང་། མཚན་མེད་ཀྱི་རྣལ་འབྱོར་མེར་གནས། སྒྲར་གནས། སྒྲ་མཐའི་ཏིང་ངེ་འཛིན་གསུམ་གྱི་ཐབས་ཀྱིས་ཡིད་མཚན་རྟོག་ལས་སྐྱོབ་པའི་སྒོ་ནས་བདེ་བར་གྱུར་པ། དེ་ནི་ཆུ་དང་ཅོད་པཎ་གྱི་དབང་གི་སྐབས་སུ་ཐོབ་བོ། །གཉིས་པའི་མཚན་ཉིད། མཚན་བཅས་ཀྱི་རྣལ་འབྱོར་དམ་ཚིག་སེམས་དཔའ་དང་ཡེ་ཤེས་སེམས་དཔའ་ཐ་དད་པ་ཁོ་ན་དང་། མཚན་མེད་ཀྱི་རྣལ་འབྱོར་སྔར་གྱི་ཏིང་ངེ་འཛིན་གསུམ་གྱི་ཐབས་ཀྱིས་ཡིད་མཚན་རྟོག་ལས་སྐྱོབ་པའི་སྒོ་ནས་བདེ་བར་གྱུར་པ་དེ་ནི་རྡོ་རྗེ་དྲིལ་བུ་མིང་གི་དབང་གི་སྐབས་སུ་ཐོབ་བོ། །གསུམ་པའི་མཚན་ཉིད། མཚན་བཅས་ཀྱི་རྣལ་འབྱོར་མཉམ་གཞག་ཏུ་དམ་ཚིག་པ་དང་ཡེ་ཤེས་པ་དབྱེར་མེད་པ་ཁོ་ན་དང་། རྗེས་སྤྱོད་ལ་དེ་གཉིས་ཐ་དད་ཁོ་ན་དང་། མཚན་མེད་ཀྱི་རྣལ་འབྱོར་ཡེ་ཤེས་ཀྱི་དེ་ཁོ་ན་ཉིད་ཀྱི་ཐབས་ཀྱིས་ཡིད་མཚན་རྟོག་ལས་སྐྱོབ་པའི་སྒོ་ནས་བདེ་བར་གྱུར་པ། དེ་ནི་ཕྱིར་མི་ལྡོག་པ་འཁོར་ལོའི་དབང་གི་སྐབས་སུ་ཐོབ་བོ། །བཞི་པའི་མཚན་ཉིད། བསྐྱེད་རྫོགས་གཉིས་ཀྱི་ཐབས་ཀྱིས་ཡིད་མཚན་རྟོག་ལས་སྐྱོབ་པའི་སྒོ་ནས་བདེ་བར་གྱུར་པ། དེ་ནི་དབང་བཞི་རྫོགས་པའི་སྐབས་སུ་ཐོབ་བོ། །གསུམ་པ་རྟེན་དང་བརྟེན་པའི་སྒོ་ནས་དབྱེ་ན་གསུམ་སྟེ། སོ་ཐར་གྱི་ངོ་བོར་གྱུར་པའི་སྔགས་སྡོམ། བྱང་སེམས་ཀྱི་ངོ་བོར་གྱུར་པའི་སྔགས་སྡོམ། སྡོམ་པ་གསུམ་གྱི་ཟླས་ཕྱེ་བའི་སྔགས་སྡོམ་མོ། །དང་པོའི་མཚན་ཉིད། གཞན་ལ་གནོད་པ་གཞི་བཅས་སྤོང་བའི་སྒོ་ནས་ཡིད་མཚན་རྟོག་ལས་སྐྱོབ་པའི་བདེ་བ། གཉིས་པའི་མཚན་ཉིད། གཞན་ལ་ཕན་པ་ཁྱད་པར་ཅན་སྒྲུབ་པའི་སྒོ་ནས་ཡིད་མཚན་རྟོག་ལས་སྐྱོབ་པའི་བདེ་བ། གསུམ་པའི་མཚན་ཉིད། ལྷའི་རྣམ་པའམ་ཡེ་ཤེས་ཀྱི་བྱིན་གྱིས་བརླབས་པའི་སྒོ་ནས་ཡིད་མཚན་རྟོག་ལས་སྐྱོབ་པའི་བདེ་བའོ། །བཞི་པ་རྟེན་གྱི་གང་ཟག་གི་སྒོ་ནས་དབྱེ་ན། གང་ཟག་སྤྱིའི་དམ་ཚིག ལས་དང་པོ་པའི། བརྟན་པ་ཐོབ་པའི། བརྟན་པ་ཆེར་ཐོབ་པའི་དམ་ཚིག་གོ །དང་པོ་ནི། བླ་མ་ལ་མ་གུས་པ་སྤང་བ་དང་། སྙིང་རྗེ་དང་བྱང་ཆུབ་ཀྱི་སེམས་ལ་སོགས་པ་མི་སྤང་བའོ། །གཉིས་པ་ནི། རྩ་བ་དང་ཡན་ལག་གི་དམ་ཚིག་ཉི་ཤུ་རྩ་གཉིས་སྲུང་བ་དང་། གུར་ནས་གསུངས་པའི་ཇི་སྲིད་བྱང་ཆུབ་སྙིང་པོའི་བར། །ཞེས་བྱ་བ་ལ་སོགས་པའོ། །གསུམ་པ་ནི། ཕྱག་རྒྱ་བཅིང་བ་རྣམ་སྤང་ཞིང་། །ཞེས་པའི་ཚིག་རྐང་བདུན་ནོ། །བཞི་པ་ནི། དབང་དང་བསླབ་ལས་རྣམ་པར་གྲོལ། །ཞེས་བྱ་བ་ལ་སོགས་པའོ། །ལྔ་པ་ཆོ་གའི་གནས་སྐབས་ཀྱི་སྒོ་ནས་དབྱེ་བ་ལ་གཉིས། སྟ་གོན་གྱི་སྐབས་སུ་ཐོབ་པའི་སྡོམ་པ་དང་། དངོས་གཞིའི་སྐབས་སུ་ཐོབ་པའི་སྡོམ་པའོ། །དང་པོ་ལ་སྡོམ་པ་གསུམ་ཡོད་པ་ལས། སྡོམ་པ་འོག་མ་གཉིས་རྒྱུན་བཤགས་ལན་གསུམ་བྱས་པའི་སྐབས་སུ་ཐོབ་བོ། །དེ་ཡང་སྔར་སྔོན་དུ་མ་སོང་བ་ཡིན་ན་སྐབས་འདིར་གསར་དུ་ཐོབ་ལ། སྔོན་དུ་སོང་ན་སྐབས་འདིར་སྔགས་སྡོམ་གྱི་ངོ་བོར་གནས་འགྱུར་རོ། །སྔགས་སྡོམ་ནི་མྱང་འདས་ཀྱི་བསམ་པ་བསྐྱེད་པ་དང་། གསང་སྔགས་ལ་སྤྲོ་བ་བསྐྱེད་པ་དང་། གནས་གསུམ་བསྲུང་བའི་སྐབས་དང་། ཟབ་མོའི་ཆོས་བཤད་ཀྱི་སྐབས་རྣམས་སུ་ཐོབ་པའོ། །གཉིས་པ་ལྔ་སྟེ། འཇུག་པའི་སྐབས་སུ་ཐོབ་པ་དང་། རིགས་ལྔའི་དབང་གི་དང་། བརྟུལ་ཞུགས་ཀྱི་དང་། རྡོ་རྗེ་སློབ་དཔོན་གྱི་དང་། དབང་གོང་མ་གསུམ་གྱི་སྐབས་སུ་ཐོབ་པའོ། །དང་པོ་ལ་གཉིས་ལས་ཕྱི་འཇུག་ལ་རྒྱུན་བཤགས་ཀྱི་སྐབས་སུ་ནི། སྔར་གྱི་དེ་དག་གོང་འཕེལ་དུ་འགྱུར་རོ། །འདོད་པ་དྲི་བའི་སྐབས་སུ། བུ་ཁྱོད་སུ་ཡིན་ཅི་ལ་དགའ། །ཞེས་པའི་ལན་དུ། སྐལ་བཟང་བདག་བདེ་བ་ཆེན་པོ་ལའོ། །ཞེས་པའི་ལན་བཏབ། བདེ་བ་ཆེན་པོ། དེ་ཡིས་བུ་ལ་ཅི་ཞིག་བྱ། །ཞེས་པའི་ལན་དུ། སངས་རྒྱས་མཆོག་གི་དམ་ཚིག་གོ །ཞེས་ལན་བཏབ་པ་འདི་མན་ཆད་ཀྱི་ཆོ་གའི་སྒོ་ནས་ཐོབ་པའི་སྡོམ་པ་ཐམས་ཅད་བདེ་བ་ཆེན་པོ་དང་། སངས་རྒྱས་མཆོག་གི་དམ་ཚིག་ཡིན་པ་ལ་ནི་ཁྱད་པར་མེད་དོ། །དེ་ཡང་བསྒོམ་བྱ་ཕ་རོལ་ཏུ་ཕྱིན་པ་དང་ཐུན་མོང་བ་ཡིན་ཞིང་། སྒོམ་ཚུལ་རྡོ་རྗེ་ཐེག་པའི་ཐུན་མོང་མ་ཡིན་པ་ནི་ཟླ་བ་རྡོ་རྗེའི་སེམས་བསྐྱེད་པ་སྟེ། བསྒོམ་བྱ་བདེན་པ་གཉིས་ཀྱི་བདག་ཉིད་ཅན་གྱི་བྱང་ཆུབ་ཀྱི་སེམས་ཀྱི་དེ་ཉིད། སྒོམ་ཚུལ་གཟུགས་ཀྱི་རྣམ་པར་སྒོམ་པ་ཡིན་པའི་ཕྱིར། དེ་ནི་ཕྱི་འཇུག་གི་སྐབས་སུ་ཐོབ་པའི་སྡོམ་པ་ཡིན་ནོ། །ནང་འཇུག་ལ་ཡེ་ཤེས་དབབ་པའི་སྐབས་དང་། མེ་ཏོག་དབུལ་ཞིང་མགོ་ལ་བཅིང་བ་དང་། དཀྱིལ་འཁོར་བསྟན་པ་རྣམས་ཀྱི་སྐབས་སུ་ཐོབ་པའི་སྡོམ་པ་ཡིན་ནོ། །མདོར་ན་ཡོལ་བའི་ཕྱི་ནང་གི་འཇུག་པའི་སྐབས་སུ་ཐོབ་པའི་སྡོམ་པ་རྣམས་ལ་ནི་ལྷ་དང་སྐལ་བ་མཉམ་པའི་དམ་ཚིག་ཅེས་པའི་ཐ་སྙད་ཀྱང་གསུངས་སོ། །གཉིས་པ་རིག་པའི་དབང་ལྔའི་སྐབས་སུ་ཐོབ་པ་ལ་གཉིས་ཏེ། བླ་མེད་དང་ཡོ་གའོ། །དང་པོ་ལ་གསུམ། གྲངས་དང་། སྤང་བྱ་དང་། དམ་ཚིག་གང་ཐོབ་པའོ། །དང་པོ་གྲངས་ནི་རྣམ་པར་ཤེས་པའི་ཕུང་པོ་ལ་གྲངས་ཇི་སྙེད་ཅིག་ཡོད་ཀྱང་དེ་ཐམས་ཅད་མི་བསྐྱོད་པའི་ངོ་བོར་སྡོམ་མོ། །དེ་བཞིན་དུ་ཕུང་པོ་གཞན་བཞི་པོ་སོ་སོ་ལ་གྲངས་ཇི་སྙེད་ཡོད་པ་ཐམས་ཅད་དེ་བཞིན་གཤེགས་པ་རིགས་གཞན་བཞི་པོ་སོ་སོའི་ངོ་བོར་སྡོམ་པའོ། །གཉིས་པ་སྤང་བྱ་ནི་དེ་ཐམས་ཅད་ལ་ཐ་མལ་དུ་འཛིན་པའི་རྟོག་པ་སྡོམ་པའོ། །གསུམ་པ་དམ་ཚིག་ནི་རིག་ལྔ་སྤྱི་དང་བྱེ་བྲག་གི་དམ་ཚིག་ཐོབ་པ་ཡིན་ཏེ། རྗེ་བཙུན་རྩེ་མོས། དབང་དེ་དག་ཐོབ་པས་ཚུལ་ཁྲིམས་ཀྱི་བསླབ་པ་གསུམ་ལ་སོགས་པ་དེ་བཞིན་གཤེགས་པ་སྤྱི་དང་བྱེ་བྲག་གི་དམ་ཚིག་བསྲུང་ཞིང་བསྟེན་པ་ལ་བསླབ་པར་བྱའོ་ཞེས་གསུངས་པའི་ཕྱིར། གཉིས་པ་ཡོ་ག་ལ་རྡོ་རྗེ་སློབ་མའི་དབང་གི་སྐབས་ཀྱི་རིག་པའི་དབང་ལྔ་དང་། རྡོ་རྗེ་སློབ་དཔོན་གྱི་སྐབས་ཀྱི་རིག་པའི་དབང་གཉིས་ལས། དང་པོའི་སྐབས་སུ་རིག་ལྔའི་དམ་ཚིག་དེ་དག་ཐོབ་པར་མི་འགྱུར་ཏེ། དེ་ནི་དམ་ཚིག་འཛིན་ནུས་པ་དང་མི་ནུས་པ་གཉིས་ཆར་ལ་བསྐུར་བར་གསུངས་ཤིང་། མི་ནུས་པ་ལ་འཇུག་པའི་སྐབས་སུ་སྡོམ་པ་བསྒྲགས་བཟུང་ལ་སོགས་པའི་ཆོས་བདུན་ཡང་མི་མཛད་པར་གསུངས་པའི་ཕྱིར། དེས་ན་གཉིས་པའི་སྐབས་སུ་ཐོབ་པ་ཡིན་ཏེ། རིག་ལྔའི་དམ་ཚིག་ཡིན་པས་རིག་པའི་དབང་གི་སྐབས་སུ་ཐོབ་དགོས་ཤིང་། དང་པོ་ནི་མེ་ཏོག་གང་ཕོག་གི་ལྷ་ལ་བརྟེན་པ་ཡིན་ལ། ཕྱི་མ་ནི་མེ་ཏོག་གང་ལ་ཕོག་ཀྱང་རྡོ་རྗེ་སེམས་དཔའ་ཁོ་ན་ལ་བརྟེན་པར་གསུངས་པའི་ཕྱིར་རོ། །དེས་ན་བླ་མེད་ཀྱི་རིག་པའི་དབང་ལྔ་དང་། ཡོ་གའི་རྡོ་རྗེ་སློབ་མའི་དབང་གི་སྐབས་ཀྱི་རིག་པའི་དབང་ལྔ་ནི་ན་མི་མཉམ་ལ། དེའི་རྡོ་རྗེ་སློབ་དཔོན་གྱི་དབང་གི་སྐབས་ཀྱི་རིག་པའི་དབང་དང་ན་མཉམ་པར་ཤེས་པར་བྱའོ། །གསུམ་པ་རྡོ་རྗེའི་བརྟུལ་ཞུགས་ཀྱི་སྐབས་སུ་ཐོབ་པའི་དམ་ཚིག་ལ་ཐ་མལ་པའི་ལུས་ངག་ཡིད་གསུམ་གྱི་སྤྱོད་པ་བརྟུལ་པའི་སྡོམ་པ་ཞེས་པའི་ཐ་སྙད་གསུངས་སོ། །བཞི་པ་རྡོ་རྗེ་སློབ་དཔོན་གྱི་སྐབས་སུ་ཐོབ་པ་ལ་བླ་མེད་དང་། རྒྱུད་སྡེ་གཞན་གསུམ་གྱི་ལུགས་གཉིས་ལས། དང་པོ་ལ་སངས་རྒྱས་ཀུན་གྱི་དམ་ཚིག་བླ་ན་མེད་པ་དང་། སངས་རྒྱས་ཀུན་གྱི་སྡོམ་པ་བླ་ན་མེད་པ་ཞེས་པའི་ཐ་སྙད་གསུངས་སོ། །དེ་གནས་སྐབས་གང་དུ་ཐོབ་ན། དམ་ཚིག་གསུམ་སྦྱིན་ཆུ་དབང་རྒྱས་པ་བསྐུར་ཏེ། རིགས་བདག་གིས་རྒྱས་གདབ་པའི་དུས་སུ་ཐོབ་བོ། །གཉིས་པ་ལ་དམ་ཚིག་གསུམ་སྦྱིན་དགོས་པའི་ངེས་པ་མེད་པར་རང་རང་གི་སློབ་དཔོན་གྱིས་དབང་གི་དོན་དུ་གསོལ་བ་གདབ་པའི་རྗེས་སུ། དབང་སྟེགས་ཀྱི་སྟེང་དུ་བཞག་ནས་ཆུ་དབང་རྒྱས་པ་བསྐུར་ཏེ་རིགས་བདག་གི་རྒྱས་གདབ་པའི་སྐབས་སུ་ཐོབ་པའོ། །ལྔ་པ་དབང་གོང་མ་གསུམ་གྱི་སྐབས་སུ་ཐོབ་པ་ལ་རང་རིག་བདེ་བ་ཆེན་པོའི་སྡོམ་པ་ཞེས་པའི་ཐ་སྙད་གསུངས་སོ། །དྲུག་པ་སྨིན་བྱེད་དབང་གི་སྒོ་ནས་དབྱེ་ན་བཞི། བུམ་དབང་། གསང་དབང་། ཤེས་རབ་ཡེ་ཤེས་ཀྱི་དབང་། དབང་བཞི་པའི་དམ་ཚིག་གོ །དེ་རེ་རེ་ལའང་ལྔ་ལྔ་སྟེ་ཉི་ཤུའོ། །བདུན་པ་གྲོལ་བྱེད་ལམ་གྱི་སྒོ་ནས་དབྱེ་ན་གཉིས་ཏེ། གསང་བ་འདུས་པའི་རྒྱུད་ལས། སྡོམ་པ་ཞེས་བྱ་བ་ཅི་ལྟ་བུ་ཞེས་པའི་ལན་དུ། སངས་རྒྱས་རྣམས་ཀྱིས་དེར་བསྟན་པ། །རིམ་པ་གཉིས་ལ་ཡང་དག་གནས། །བསྐྱེད་པ་ཡི་ནི་རིམ་པ་དང་། །དེ་བཞིན་རྫོགས་པའི་རིམ་ཉིད་དོ། །ཞེས་གསུངས་པ་ལྟར་བསྐྱེད་རིམ་གྱི་སྡོམ་པ་དང་། རྫོགས་རིམ་གྱི་སྡོམ་པ་གཉིས་སོ། །གཉིས་པ་བསྡུ་བའི་རིམ་པ་ལ་གཉིས། བསྲུང་བྱའི་སྒོ་ནས་དང་། སྦྱང་གཞིའི་སྒོ་ནས་བསྡུ་བའོ། །དང་པོ་ལ་གསུམ། བཟའ་བའི་དམ་ཚིག བསྲུང་བའི་དམ་ཚིག མི་འབྲལ་བའམ་རྟེན་པའི་དམ་ཚིག་གོ །དང་པོ་ལ་གཉིས་ལས། རྒྱུན་གྱི་དམ་ཚིག་ནི་ཤ་ལྔ་བདུད་རྩི་ལྔའི་རིལ་བུ་བསྟེན་པའོ། །དུས་ཁྱད་པར་ཅན་གྱི་དམ་ཚིག་ནི་ཟླ་བ་གཅིག་ལ་དུས་དྲུག་གི་བརྒྱད་ཆ་ལ་ཚོགས་ཀྱི་འཁོར་ལོ་བྱའོ། །གཉིས་པ་ལ། སྦྱང་གཞི་རང་གཞན་གྱི་ལུས་ངག་ཡིད་གསུམ་ལ་འདུས་པས། དམ་ཚིག་ཀྱང་སྐུ་གསུང་ཐུགས་རྡོ་རྗེའི་དམ་ཚིག་གསུམ་དུ་འདུས་ཏེ། འདི་གསུམ་གྱི་དམ་ཚིག་བསྲུང་བས་དམ་ཚིག་གཞན་ཐམས་ཅད་བསྲུང་བར་འགྱུར་བའི་ཕྱིར་རོ། །ཅི་ལྟར་རྡོ་རྗེ་གསུམ་གྱི་དམ་ཚིག་ཡིན་ཞེ་ན། སཾ་བུ་ཊི་ལས། བུད་མེད་དང་ནི་སྐྱེས་པའི་ལུས། །ལས་ནི་དུ་མས་བསྐྱེད་པས་ན། །མི་ཤེས་པས་ཀྱང་མི་བྱ་སྟེ། །སྐུ་ཡི་རྡོ་རྗེའི་དམ་ཚིག་གོ །ཞེས་པས་གཞན་གྱི་གཟུགས་བཟང་ངན་སྣ་ཚོགས་པ་འདི་དག་བག་ཆགས་ཀྱི་དབང་གིས་གློ་བུར་དུ་བསྐྱེད་པ་ཡིན་གྱི། རང་བཞིན་རྣམ་དག་གི་ཆ་ནས་སྐུ་རྡོ་རྗེ་ཡིན་ནོ་ཞེས་སྐུ་རྡོ་རྗེར་ཤེས་ནས་གཞན་གྱི་ལུས་ལ་མི་སྨོད་པ་དངོས་སུ་བསྟན་ནས། ཤུགས་ལ་རང་གི་ལུས་ཀྱི་མི་དགེ་བ་གསུམ་སྤང་བ་དང་ལུས་ལ་མི་སྨོད་པ་བསྟན། སེམས་ཅན་སྣ་ཚོགས་གདུང་བ་དང་། །ཀུན་རྟོག་དྲྭ་བའི་རྣམ་རྟོག་གིས། །སེམས་ལ་སྨད་པར་མི་བྱ་སྟེ། །ཐུགས་ཀྱི་རྡོ་རྗེའི་དམ་ཚིག་གོ །ཞེས་གསུངས་པས་གཞན་གྱི་སེམས་ཉོན་མོངས་པས་གདུང་བ་དང་། རྣམ་རྟོག་གི་དྲྭ་བས་གཡོགས་པ་འདི་དག་བག་ཆགས་ཀྱི་དབང་གིས་གློ་བུར་དུ་བྱུང་བ་ཡིན་གྱི། རང་བཞིན་རྣམ་དག་གི་ཆ་ནས་ཐུགས་རྡོ་རྗེ་ཡིན་ནོ་ཞེས་ཐུགས་རྡོ་རྗེར་ཤེས་ནས་གཞན་གྱི་སེམས་ལ་མི་སྨོད་པ་དངོས་སུ་བསྟན་ནས། ཤུགས་ལ་རང་གི་སེམས་ལ་མི་སྨོད་པ་དང་སེམས་ཀྱི་མི་དགེ་བ་གསུམ་སྤང་བ་བསྟན། ཕྲག་དོག་ཉིད་ཀྱིས་མ་རངས་པ། །ཚིག་རྩུབ་ལ་སོགས་སྨྲ་མི་བྱ། །རྣ་བ་བདེ་བར་བྱེད་པ་ཉིད། །གསུང་གི་རྡོ་རྗེའི་དམ་ཚིག་གོ །ཞེས་གསུངས་པས་རྒྱུ་ཕྲག་དོག་གིས་ཀུན་ནས་བསླངས་ཏེ། ཚིག་རྩུབ་ལ་སོགས་པའི་ངག་གི་མི་དགེ་བ་བཞི་པོ་འདི་བག་ཆགས་ཀྱི་དབང་གིས་གློ་བུར་དུ་བྱུང་བ་ཡིན་གྱི། རང་བཞིན་རྣམ་དག་གི་ཆ་ནས་གསུང་རྡོ་རྗེ་ཡིན་ནོ་ཞེས་རང་གི་ངག་ལ་མི་སྨོད་པ་དང་ངག་གི་མི་དགེ་བ་བཞི་སྤང་བ་དངོས་སུ་བསྟན་ནས། ཤུགས་ལ་གཞན་གྱི་ངག་འཇམ་རྩུབ་གང་ལ་ཡང་མི་སྨོད་པ་བསྟན་ཏོ། །ཡེ་ཤེས་ཞབས་ལུགས་པས་ཀྱང་ལས་དང་པོ་པའི་སྐབས་སུ་ལུས་ཀྱི་མི་དགེ་བ་གསུམ་སྤངས་པ་ལུས་ཀྱི་སྡོམ་པ། ངག་གི་བཞི་སྤངས་པ་ངག་གི་སྡོམ་པ། ཡིད་ཀྱི་གསུམ་སྤངས་པ་ཡིད་ཀྱི་སྡོམ་པ་དང་། བརྟན་པ་ཐོབ་པའི་སྐབས་སུ་ལུས་ཀྱི་ལས་བཟང་ངན་ལ་བླང་དོར་མེད་པ་སྐུ་རྡོ་རྗེའི་དམ་ཚིག ངག་གི་ལས་བཟང་ངན་ལ་བླང་དོར་མེད་པ་གསུང་རྡོ་རྗེའི་དམ་ཚིག སེམས་ཀྱི་ལས་བཟང་ངན་ལ་བླང་དོར་མེད་པ་ཐུགས་ཀྱི་རྡོ་རྗེའི་དམ་ཚིག་ཏུ་བཤད་དོ།། །།འདི་འདྲའི་ཆོས་ཚུལ་འདོམས་པར་བྱེད་པ་པོ། །སྲིད་གསུམ་འདྲེན་པ་དམ་པར་རབ་གྲགྃས་པྃ། །ཐར་པའི་རྒྱལྃ་མཚནྃ་སློང་བར་མཛད་པ་ཡི། །ཐུགས་རྗེས་སྤྲུལ་པའི་སྐྱེས་མཆོག་ཁྱོད་ལ་འདུད། །ཕུང་ཁམས་སྐྱེ་མཆེད་སྒོ་གསུམ་དྲི་མ་སྦྱངས། །དཀྱིལ་འཁོར་བཞི་ལ་སྐུ་བཞིའི་ས་བོན་བཏབས། །བསོདྃ་ནམྃས་ཡེ་ཤེས་ཚོགས་གཉིས་མཐར་ཕྱིན་ནས། །དམ་ཆོས་སྨྲ་བའི་སེྃང་གེྃར་འགྱུར་བར་ཤོག །སྙན་པའི་གྲགས་པས་ས་སྟེང་ཁྱབ་བྱས་ནས། །འགྲོ་བའི་ཆོས་དང་དཔལ་འབྱོར་རྒྱས་པ་ལ། །བུམ་བཟང་དཔག་བསམ་ཤིང་སོགས་ལྟ་བུ་དང་། །རྣམ་མང་ཉེར་འཚོའི་རྒྱུ་ཡང་བདག་གྱུར་ཅིག །ཅེས་པ་འདིའང་སྙིགས་དུས་ཀྱི་ཐུབ་དབང་གཉིས་པ་ཀུན་མཁྱེན་བླ་མའི་གསུང་ཇི་ལྟ་བ་བཞིན་བཀོད་པའོ།། །།
རྒྱལ་བ་ཀུན་གྱི་གསང་ཆེན་མཛོད། །བླ་མེད་རྡོ་རྗེ་ཐེག་པ་ཡི། །བསྟན་པ་རྙེད་དང་བཀུར་བསྟི་དང་། །བཅས་ཏེ་ཡུན་རིང་གནས་གྱུར་ཅིག །དགེའོ། །དགེའོ། །དགེའོ།། །།
༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།
གོ་བོ་རབ་འབྱམས་པ།
དམ་ཚིག་དང་སྡོམ་པའི་རྣམ་གཞག་ཟབ་དོན་བདུད་རྩིའི་སྙིང་པོ།